Drank en wapens wek kommer op Victoriabaai
Jessica van George skryf:
Ons was die afgelope twee naweke op Victoriabaai om te gaan swem. Daar is mense wat daar aankom met byle/pangas om hulle hout te kap om mee te braai. Wat ek voel 'n wapen enige oomblik kan word. En die sekuriteit wat daar is laat dit toe. Asook drank. Hulle "deursoek" mens se goed.
Maar hulle kyk so bo langs, dat jy mense nog steeds met drank en koeldrankbottels vol drank sien rondloop of sit. Sommige vrouens trek hulself kaal uit om te stort en aan te trek na hulle geswem het. Asof dit niks is nie. Dit is skokkend.
Dis 'n publieke plek en mense met hulle kinders gaan soontoe. Dit is belaglik hoe dit daar gaan.
Die munisipaliteit reageer:
Waarnemende verkeershoof, Vernon Petersen, het by navraag gesê dat sulke aktiwiteite onaanvaarbaar is en die klaer word versoek om dit te rapporteer aan beamptes wat aan diens is of die publiek kan ook die na-ure/noodgevalle nommer 044 801 6300 oor naweke skakel en dan versoek dat die senior persoon op bystand uitkom om hierdie klagtes te ondersoek.
Volgens die wetstoepassers maak mense wel van onderduimse maniere gebruik om drank in te smokkel by die strandgebiede. Daar is egter wetlike perke op deursoeking van persoonlike eiendom veral as dit nie 'n kriminele ondersoek is nie. Die beamptes doen hul bes om wel hierdie onwettige drank uit te snuffel en persone met drank word toegang belet tot die strand.
Wetstoepassingsbeamptes beweeg ook van tyd tot tyd tussen die mense en doen inspeksies om veiligheid te verseker.
Daar is sover geen klagtes by die wetstoepassingskantoor ontvang van persone wat naak op die strand gebied was nie, of hulself ontbloot het nie. Met betrekking tot so 'n probleem kan dieselfde proses gevolg word om kontak te maak met die wetstoepassers.
Die persone wat hout kap het 'n reg om dit te doen en daar is oor die afgelope jare nog geen klagtes ontvang oor mense wat aangeval is op die strand met sulke toerusting nie.
Die klaer het die volste reg om die wetstoepassingskantoor by 044 801 6350 te skakel om hierdie aangeleentheid te bespreek.